Lis
autoritâts spagnolis a van dilunc a pidimentâ cul lôr
compuartament il procès di pâs inviât intal Paîs Basc dopo de
decision de organizazion ETA di meti fin ae lote armade. Cun di fat,
ai 23 di Fevrâr, trê membris de Comission Internazionâl di
Verifiche (CIV) metude sù cun chê di favorî il procès di pâs e
di controlâ che ETA e rispieti il so impegn, a son stâts interogâts
de Audiencia Nacional,
il tribunâl speciâl che si ocupe dai câs di terorisim. La
convocazion e je rivade dopo di un incuintri tra i membris de
Comission e militants di ETA che a vevin di mostrâ di vê tacât a
meti fûr di ûs il lôr arsenâl. Il guvier spagnûl – cumò intes
mans dal PP – no dome si refude di tratâ cun ETA, ma nol ricognòs
nancje il lavôr de Comission Internazionâl di Verifiche.
L’interogatori in tribunâl al è duncje someât a tancj di lôr
une sorte di at di intimidazion cuintri dai membris di chest
organisim. Framieç dai deputâts dal PP nol è nancje mancjât cui
che al à domandât che i membris de Comission a fossin arestâts e
po espuls dal stât spagnûl cu la acuse di judâ i “teroriscj”.
Il president de Comunitât Autonome Basche, il nazionalist moderât
Iñigo Urkullu, si è invezit cjatât cui membris de Comission juste
prime dal lôr interogatori par pandiur la poie e la solidarietât
des istituzions baschis pal lavôr che a son daûr a fâ.
Font:
Naiz:, 23-24/02/14; BBC, 24/02/14
fur_Latn fur_Latn fur_Latn fur_Latn fur_Latn fur_Latn fur_Latn grn_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn eus_Latn